www.mojevijesti.ba / period: dan, 1 / 26.04.2011 / termin:

Brojni građani potpisali inicijativu za osnivanje RECOM-a

Brojni građani potpisali inicijativu za osnivanje RECOM-a

Bosanskohercegovački političari, pripadnici diplomatskog kora, kulturni djelatnici i građani potpisali su danas u Sarajevu inicijativu za osnivanje Regionalne komisije za utvrđivanje činjenica o ratnim zločinima i drugim teškim kršenjima ljudskih prava počinjenim od 1991. do 2001. na prostoru nekadašnje SFRJ (REKOM).   
  
Ista akcija organizirana je i u Zagrebu, Beogradu, Ljubljani, Prištini, Skoplju, Banjoj Luci, Tuzli i Podgorici, a cilj je prikupljanje milion potpisa za podršku REKOM-u.   
  
Inicijativu je danas u Sarajevu potpisao i ministar kulture i sporta Federacije BiH Salmir Kaplan koji je za Agenciju FENA kazao da veoma podržava osnivanje REKOM-a budući da je i sam proveo rat u BiH te da je od 1993. do 2000. godine bio prognanik.   
  
Dodao je da je najbolji način za utvrđivanje činjenica vezanih za rat u BiH regionalni pristup budući da se brojna dokumentacija vezana za zločine počinjene u BiH nalazi u zemljama regiona.   
  
Osnivanje REKOM-a podržao je i predsjednik Stranke demokratske akcije (SDA) Sulejman Tihić ističući da je danas ispred sarajevske Katedrale bio i kao žrtva torture u pet logora tokom agresija na BiH kada je bio svjedok brojnim zločinima.   
  
*"Osnivanje REKOM-a važno je za prošlost, a posebno je važno za budućnost*", kazao je Tihić, dodajući da je sukob na BiH bio regionalni sukob i postoji opravdana potreba za istinom iz cijelog regiona.   
  
Na pitanje novinara da li je region spreman na ovu vrstu saradnje, Tihić je kazao da postoji deklarativno zalaganje za utvrđivanje istine o ratnim zločinima, a putem REKOM-a stvorena je prilika i da Srbija i ostale države regiona to pokažu kroz odluke vlada i parlamenta.   
  
Prokomentirao je da je značajna koincidencija da se danas odvija akcija prikupljanja potpisa i trilateralni sastanak predstavnika BiH, Srbije i Turske u Karađorđevu, a veoma je važno da se u svjetlu sastanka u Karađorđevu krene s utvrđivanjem istine, jer se samo na temeljima istine mogu graditi dobrosusjedski i međunarodni odnosi.   
  
Besima Borić, članica Socijaldemokratske parije (SDP) BiH, podržala je ovu akciju naglašavajući da je prošlo dovoljno vremena te da je REKOM veoma potreban, ali i da je suočavanje s prošlošću jedini pravi put.   
  
Od kraja oružanih sukoba na tlu nekadašnje SFRJ ni u jednoj od država nije dovršen popis ubijenih u ratu, a više od 15.000 osoba i dalje se vode kao nestale.

"MILION POTPISA ZA REKOM" I U BIHAĆU  
  
"Milion potpisa za REKOM" naziv je regionalne kampanje koja je danas otpočela u gradovima sedam država regije, članicama bivše Jugoslavije, radi prikupljanja potpisa za osnivanje Regionalne komisije za utvrđivanje činjenica o ratnim zločinima i drugim teškim kršenjima ljudskih prava počinjenim od 1991. do 2001. godine na prostoru nekadašnje zajedničke države.   
  
BiH jedna je od njih, a potpisi se prikupljaju u 40 bh. gradova, među kojima i u Bihaću. Općinski načelnik Albin Muslić pridružio se danas svojim potpisom toj akciji.   
  
Danas mnoge porodice, pa i u Bihaću, tragaju za svojim najbližim koji su nestali ili su stradali u minulom ratu, tako da utvrđivanje istine, sudbine nestalih i istina o počiniocima ratnih zločina, mora imati podršku ljudi na svakom metru BiH, istakao je Muslić.   
  
Po njegovim riječima, ova kampanja nešto je što treba svim ljudima, koji su preživjeli sve sukobe na ovim prostorima, ali i državama koje su nastale na ovom prostoru da bi pobijedile istina i pravda za žrtve, nad prošlošću i zaboravom.